**Nasmeh**v spomin na škofa Metoda Piriha ob prvi obletnici smrti

Po nekem času se človekove čustveno razbohotene misli polagoma umirijo in zbistrijo, tako da ostane v ospredju večinoma le tisto, kar je bistveno in vredno spomina. Tako je tudi, ko se spominjamo ljudi, s katerimi smo prehodili del življenja in jih danes ni več med nami. Ko razmišljam o pokojnem škofu Metodu Pirihu, s katerim smo različne generacije dijakov skoraj deset let sobivale v dijaškem domu in z njim oblikovale domsko skupnost, ne čutim potrebe po navajanju vseh mogočih dosežkov in dobrih del, ki jih v njegovem življenju gotovo ni manjkalo, temveč je dovolj, če kratko naslikam le enostavno podobo, kakor bi impresionist napisal črtico.

Če se torej potrudim ponuditi preprost vtis o škofu Metodu, ki mi bo, dijaku, nekdaj stanujočemu nadstropje nad njim, trajno ostal v spominu, pravzaprav ne morem najti celovitejšega detajla, kakor je bil njegov širok in iskriv nasmeh. Ta preprosta življenjska drža je škofa Metoda vodila vse dni bivanja med nami. V resnici se ne spominjam trenutka, ko bi bil z nami drugačen kot srečen, saj se je med dijaki počutil pomlajen in vključen v skupnost. Na hodniku je vsakega prepoznal po imenu, mu rad namenil toplo besedo, mu zastavil kakšno vprašanje ali mu voščil za god. Škof Metod z nami nikoli ni bil »škof«, nadrejeni, kakor bi si dostojanstvenika morda predstavljali z oddaljenega gledišča, temveč preprost sostanovalec, ki je cenil srečanje in vsakdanji pogovor. Kramljal je tako z dijaki kakor z vzgojitelji, čistilkami in kuharicami ter se rad pozanimal, kako je v šoli ali enostavno pri nas doma. In mi smo mu veselje iskreni vračali. Dijaki smo ga spoštovali, ker bil v prvi vrsti človek. Prav zato je škof Metod v svojem življenju zmogel narediti veliko in velike reči. Pa tudi če jih ne bi – kljub temu bi gotovo ostal v našem spominu. Ko se človek ustavi, namreč ne razmišlja o velikih dosežkih, temveč se zazre v življenje. In nasmejan obraz nikogar ne zadrži, da ga ne bi vsaj za hip preplavile misli: »Vate zaupam.« (Ps 143,8)

Aleks Birsa Jogan

V Vipavi, leto in dan po smrti škofa Metoda Piriha, 24. marca 2022